ዝኸበርኩም ዕዱማትን ኣሕተምቲ ሕድርን፡-

ኣቀዲመ ብኣካል ከይኮነስ፡ ብመንፈስን ብሕልናን ዝሞቀ ሰላምታይ ካብ ጆርጅያ ክፍለ-ሃገር ኣሜሪካ የቅርበልኩም ኣሎኹ። ብኣጋጣሚ ብሓልዮት ሓተምቲ ሕድሪ ኣብ ምርቃ መጽሓፈይ ክሳተፍ ዝቀረበለይ ዕድመ መሰረት ክርከብ ብዘይምኽኣለይ ይቅረታ ግበሩለይ። ኣብዚ ከይጠቀስክዎ ክሓልፍ ዘይደሊ… ብፍላይ ብስነ-ጽሑፉ መዳይ በጽሕናዮ ዘሎና ደረጃ ኣብ ውሽጢ ሃገር ክርእዮ ወትሩ ዕዙዝ ሃንቀውታየን ትምኒተይን ምዃኑ እዩ።

ዝኾነት መጽሓፍ ብትሕዝቶኣ ታሪኽ ወይ ካልእ ዓውደ-ትምህርቲ እትዝርዝር ትኹን፡ ንባዕላ ታሪኽ ኢያ። እቲ ምንታይ መንቀልን ጉዑዞን ስለ ዘለዋ። እዚ ብፍላይ ንደራሲ ካብቲ ዝደፋፍእዎ ሓይልን ትኹረትን ነጺልካ ዘይረኣይ ኢዩ። እቲ ሓይሊ ከኣ **“ህዝባዊ ቃልሲ ንሓርነት”** ኢዩ። ስለዚ’ውን ሽሕ’ኳ ናይ ፉልብራይት ማህደረ-ትምህርቲ ብዝረኸብክዎ ዕድል ምኽንያት ናብ ኣሜሪካ ክማሃር እንተመጻእኹ፡ ሓሳበይን ቀልበይን ግና ብዛዕባ ኤርትራ ታሪኽን ባህልን ወዘተ ንምጽናዕ ኣተኮረ። ንዳሕራዩ ከምዚ ዝኣመስለ ስምዒት (passion) ኣብ ህይወተይ ዘምጽኦ ለውጥን ምዓባሌን ንምግላጽ ሓደ ነብሱ ዝኸኣለ መጽሓፍ ምድላው ስለ ዘድልዮ፡ ኣብዚ ምዝርዛሩ ዘድሊ ኣይመስለንን።

እምበኣርከስ እዛ ሎሚ ንምርቃ በዓል ዝበቅዐት መጽሓፍ ኣብ ኣሜሪካ ትምህርተ-ጉባኤ ማለት ዩኒቨርስቲ ከም ረዳት ዐቃቤ-መጻሕፍት (Assistant Librarian) ኰይነ ክሰርሕ ከሎኹ’የ ረኺበያ። ብትሕዝቶኣ ዓባይ’ኳ ትኹን፡ ምስ ኣንበብክዋ ግን ብኸፊል ሃገርና ኤርትራ ቅድሚ 493 ዓመታት ከመይ ከም ዝነበረት እትትርኽ መጽሓፍ ምዃና ክግንዘብ ክኢለ። ኣብ ዝጠቀስክዎ ዩኒቨርስቲ ናይ ካልኣይ ዓመት ዶክተረይት ትምህርቲ ኽከታተል ከሎኹ፡ መጽናዕተይ ኣሞንጒየ ድሕሪ ክልተ ዓመታት ናብ ትግርኛ ቋንቋ ተርጐምክዋ። ብ1989 ንመጀመርያ ግዕዝ ሶፍትዌር ዝተዘርግሓሉ ግዜ፡ ኣብ አሜሪካ ዩኒቨርስቲ ዝርከብ ከምፒዩተር-ላብ ብሓንቲ ለይቲ ቀሪጸ ወዲኤያ። ምኽንያቱ በቲ ግዜ’ቲ ከምፒዩተር ንምግዛእ ኣዝዩ ክቡር ብምንባሩ። ስለዚ’ውን ኣብቲ ዩኒቨርስቲ ብመዓልቲ ቆጸራኻ ሒዝካ ጥራይ ክትጥቀመለን ጥራይ’ዩ ዝፍቀድ ነይሩ። ብድሕሪ’ዚ ኣብ ሕትመት ሽሕ’ኳ ሽግር እንተገጠመኒ፡ ብ1990 ብሓልዮት ምርምርን ሓበሬታን ኤርትራ (RICE) ተሓቲማ ናብ ህዝቢ ቀረበት። ብፍላይ ንዶክቶር ኣርኣያ ጸጋይ ናይ’ዚ ልዕል ኢለ ዝጠቀስክዎ ትካል ሓላፊ ዝነበረ በብግዚኡ ብምትብባዕን ብምሕታምን ስለ ዝተሓባበረኒ ወትሩ የመስግኖ ኢየ።

ብዝተረፈ ብዑምቀት መጽናዕቲ ዘይተኻየደ ዀይኑ እምበር፡ ንሕናስ ሰብአ-ታሪክ (historical people) ኢና። ነዛ መጽሓፍ እዚእ ብልቢ ምስ እነንብብ “ ድንግል ሃገርና ቀደም ከመይ ነይራ? ሕጂኸ ከመይ ኣላ?” እንዳበልና ብምንጽጻር ከነስተንትን ንኽእል። ገሌና ከኣ ምእማኑ የሸግረና ይኸውን። ይኹን እምበር ካብ’ዚኣ መጽሓፍ እዚኣ ናይ ቀደም ምድሪ-ባሕሪ ናይ ሎሚ ኤርትራ ብነገስታት እትማሓደር ናጻ ግዝኣት ወይ ምድረ-አግዓዚ ((the land of the free) ከም ዝነበረት ክንርዳእ ንኽእል።

ኣብ መደምደምታ ንኣሕተምቲ ሕድሪ ስለቲ ጹኑዕ መትከሎምን ሓልየቶምን ድጋፎሙን ካብ ልበይ ዝፈለቀ ምስጋናይ እናቅረብኩ፡ መልእኽቲ ጽሑፈይ ኣብዚ እድምድም።

ዘልዓለማዊ ክብሪ ንስውኣትና።